Amerikaanse betogers brand standbeeld van konfederale generaalEen van die standbeelde is aan ‘n lamppaal gehang. (Foto: Robert Willett/The News & Observer via AP) Betogers het Vrydagaand die enigste standbeeld van ŉ konfederale generaal in die land se hoofstad met kettings van sy voetstuk afgetrek en toe aan die brand gesteek. Jillende betogers het op en af gespring terwyl die standbeeld van Albert Pike – in kettings vasgedaai – op sy hoë granietvoetstuk begin wieg en toe agteroor in ŉ stofwolk neergeslaan het. Betogers het daarna ŉ vuur gemaak en rondom die brandende standbeeld gedreunsing “no justice, no peace” en “no racist police”. Volgens ooggetuies was daar polisielede op die toneel, maar hulle het nie by die oproer ingegryp nie. Pres. Donald Trump het kort daarna oor die voorval getwiet en die burgemeester van Washington DC, Muriel Browser, daarvan beskuldig dat die polisie nie hulle werk doen nie en toegekyk het hoe ŉ standbeeld omgetrek word. Trump het onmiddellike inhegtenisnemings geëis. The D.C. Police are not doing their job as they watch a statue be ripped down & burn. These people should be immediately arrested. A disgrace to our Country! @MayorBowser — Donald J. Trump (@realDonaldTrump) June 20, 2020 Jubelende betogers het Trump se twiet oor ŉ mikrofoon gelees en gejuig. Nadat die standbeeld omgetrek is, het die meeste betogers weer vreedsaam na Lafayette Park, naby die Withuis, teruggekeer. Die Albert Pike-standbeeld nadat betogers dit omgetrek en aan die brand gesteek het. (Foto: Maya Alleruzzo/AP) Die Pike-standbeeld is al jare lank omstrede. Die voormalige konfederale leier was ook ŉ invloedryke leier van die Vrymesselaars. Die organisasie het vir die standbeeld betaal en dit is opgerig op voorwaarde dat hy in burgerlike drag, en nie in ŉ weermaguniform nie, uitgebeeld word. Pike se kritici beskuldig hom gereeld daarvan dat hy stigterslid van die Ku Klux Klan was, maar die Messelaars ontken dit. In Raleigh, Noord-Carolina, het betogers ook ŉ gedeelte van ŉ konfederale monument beskadig en een van die platgetrekte standbeelde van ŉ lamppaal gehang. Betogers het toue gebruik om die standbeelde van twee konfederale soldate, wat deel van ŉ groter obelisk in Raleigh vorm, om te gooi. Die polisie het vroeër die aand betogers se aanvanklike pogings om die standbeelde om te trek gestuit, maar nadat die polisie uit die gebied onttrek het, het betogers op die obelisk geklim en die standbeelde omgestoot. Die Pike-standbeeld nadat dit omgetrek is. (Foto: Maya Alleruzzo/AP) Hulle het dit daarna in ŉ straat af gesleep en ŉ tou gebruik om een van die figure aan sy nek van ŉ lamppaal te hang. Die ander standbeeld is na die hofgebou gesleep. Vroeër in die dag het honderde betogers opgeruk in protes teen polisiewreedheid, asook ter viering van die emansipasie van Afro-Amerikaners uit slawerny. Rassespanning in die VSA duur voort ná die dood van George Floyd verlede maand. ŉ Video het gewys hoe ŉ wit polisiebeampte nagenoeg agt minute lank sy knie op Floyd, ŉ swart man wat vasgeboei was, se keel gedruk het. Die polisiebeampte, Derek Chauvin, is intussen van moord aangekla.